**Poeţii**

*Ștefan Doroftei Doimneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se-nsângereză zarea în arderi colosale

În asfinţituri reci, la capăt de lumină

Ard focuri fără flăcări în urne abisale,

Stafii se pregătesc în umbre să revină.

Pe cerul stins în noapte se-aşează diamante,

Şiraguri de lumini sclipesc pe zarea largă,

Cu astre înţesate în forme fascinante

Zodii ursind prin cer, în depărtări aleargă.

În bezna ce se-nţeapă în zâmbetele lunii

Visele noastre ard pe ruguri de speranţă,

Ne adunăm puterea din spaima ficţiunii

Să evadăm din noi în altă circumstanţă.

Şi încercăm să scriem cu paşi noi pe cărare

În clipa de hazard ce trece fără teamă,

Ne poticnim adesea când sărutăm o floare

Iar frumuseţea ei în suflet cast ne cheamă.

Idee cu idee se-adună în premise,

Înaintăm încet ca o lumină-a vieţii,

Scrutăm nemărginirea scoţând din noi abise

La stihuri noi trudind, dăm tonus frumuseţii.

Din colţuri şi cotloane poveştile se-adună

Zburdând apoi pe foi în dansuri pătimaşe,

Culegem fructe coapte din pata de pe lună

Şi ne-nfrupăm din dor cu patimi nărăvaşe.